Document ID: 32007D0007

EIROPAS CENTRĀLĀS BANKAS LĒMUMS
(2007. gada 24. jūlijs)
par TARGET2-ECB noteikumiem un nosacījumiem
(ECB/2007/7)
(2007/601/EK)
EIROPAS CENTRĀLĀS BANKAS VALDE,
ņemot vērā Eiropas Kopienas dibināšanas līgumu, un jo īpaši tā 105. panta 2. punkta ceturto ievilkumu,
ņemot vērā Eiropas Centrālo banku sistēmas un Eiropas Centrālās bankas Statūtus, un jo īpaši to 11.6. pantu, kā arī 17., 22. un 23. pantu,
tā kā:
(1)
Vienota monetārā politika rada vajadzību pēc tāda maksājumu organizēšanas veida, ar kura starpniecību var savlaicīgi un droši īstenot monetārās politikas operācijas starp nacionālajām centrālajām bankām (NCB) un kredītiestādēm un kas veicina euro zonas naudas tirgus vienoto raksturu.
(2)
Sākotnējo Eiropas automatizēto reālā laika bruto norēķinu sistēmu (TARGET) aizstāj ar TARGET2, kam raksturīga vienota tehniskā platforma - Vienotā platforma (SSP - Single Shares Platform). TARGET2 turpmāk kalpos tiem pašiem mērķiem kā TARGET, nodrošinot drošu un efektīvu mehānismu, kas darbojas uz SSP bāzes, lai veiktu maksājumus euro.
(3)
Padome pieņēmusi 2007. gada 26. aprīļa Pamatnostādni ECB/2007/2 par Eiropas automatizēto reālā laika bruto norēķinu sistēmu (TARGET2) (1).
(4)
Eiropas Centrālā banka (ECB) piedalīsies TARGET2, lai TARGET2 sistēmā apstrādātu ECB pašas un tās klientu maksājumus un lai ar TARGET2 starpniecību sniegtu norēķinu pakalpojumus klīringa un norēķinu iestādēm, tostarp ārpus Eiropas Ekonomikas zonas (EEZ) izveidotām iestādēm, ar nosacījumu, ka tās uzrauga kompetentā iestāde un ka to piekļuvi TARGET2-ECB apstiprinājusi ECB Padome.
(5)
ECB klienti var būt tikai centrālās bankas, kā arī Eiropas un starptautiskās organizācijas.
(6)
ECB var piešķirt dienas kredītus vienīgi saskaņā ar šo lēmumu klientiem, kas ir Eiropas vai starptautiskās organizācijas.
(7)
ECB Padome ir nolēmusi, ka TARGET2 komponentsistēmu noteikumi tiks pēc iespējas vairāk harmonizēti un darīti publiski pieejami,
PIEŅEM ŠĀDU LĒMUMU.
1. pants
Darbības joma
1. TARGET2-ECB var vienīgi:
a)
apstrādāt ECB pašas maksājumus;
b)
apstrādāt ECB klientu maksājumus, un
c)
sniegt norēķinu pakalpojumus klīringa un norēķinu iestādēm, tostarp ārpus EEZ izveidotām iestādēm, ar nosacījumu, ka tās uzrauga kompetentā iestāde un ka to piekļuvi TARGET2-ECB apstiprinājusi ECB Padome.
2. ECB klienti var būt tikai centrālās bankas, kā arī Eiropas un starptautiskās organizācijas.
2. pants
Dienas kredīts
1. ECB var piešķirt dienas kredītu vienīgi klientiem, kas ir Eiropas vai starptautiskās organizācijas, nodrošinot overdraftus šādu klientu kontā(-os). Overdrafti dienas laikā nepārsniedz summu, kas līgumā ar klientu noteikta katram kontam. ECB dienas kredīts tiek piešķirts tikai uz attiecīgo dienu, un to nevar pagarināt par kredītu uz nakti.
2. ECB piešķir dienas kredītus saskaņā ar noteikumiem par dienas kredītu piešķiršanu, kas paredzēti Pamatnostādnes ECB/2007/2 III pielikumā.
3. pants
TARGET2-ECB noteikumi un nosacījumi
TARGET2-ECB noteikumi un nosacījumi iekļauti šā lēmuma pielikumā.
4. pants
Stāšanās spēkā
1. Šis lēmums stājas spēkā 2008. gada 19. maijā.
2. No dienas, kad stājas spēkā šis lēmums, tiek atcelts 1999. gada 16. marta Lēmums ECB/1999/NP3 par Eiropas Centrālās bankas maksājumu mehānismu un 2003. gada 28. janvāra Lēmums ECB/2003/NP2, ar ko groza Lēmumu ECB/1999/NP3 par Eiropas Centrālās bankas maksājumu mehānismu, un atsauces uz Lēmumu ECB/1999/NP3 un ECB/2003/NP2 uzskata par atsaucēm uz šo lēmumu.
Frankfurtē pie Mainas, 2007. gada 24. jūlijā

Labels: 2
15